《喜雨 其二》
清代·汤鹏

云兴何山头，雨归何涧底。焉知造化功，但见郊原美。

蔼蔼黍稌兴，离离妇子喜。既欢耕者情，亦完仕者理。

哀哉醉饱中，感召其有以。得雨且悲欢，观稼宜终始。

往问力田翁，一雨宁足矣。

作者简介：（1801—1844）清湖南益阳人，字海秋。道光三年进士，授礼部主事，官至御史。勇于言事，以劾工部尚书宗室载铨，被黜。鸦片战争时，犹条上洋务三十事。在京师有狂名，所作诗文亦豪放如其人。有《浮丘子》、《海秋诗文集》，内容多涉军国利病大事。